Centra-kongaj malaltaĵaj arbaroj

La centra-kongaj malaltaĵaj arbaroj estas tersupraĵa ekoregiono el la afrik-arbara ekoprovinco de la afrotropisa ekozono laŭ la tipologio de la Monda Natur-Fonduso (WWF). Biome la ekoregiono apartenas al tropikaj kaj subtropikaj humidaj foliarbaroj de Kongo Kinŝasa. Ĝi konstituas kune kun la orient-kongaj marĉarbaroj, la tutmondaj 200-regionon nomatan "centra-kongaj humidaj arbaroj".

Tio estas malproksima, nealirebla areo de malaltaĵa densa humida arbaro, subarbaraĵo kaj marĉo en la centra-basena regiono (france : Cuvette Centrale) de la Kongo-Baseno sude de la arko de la Kongo.

Flaŭro
La nordokcidenta parto de la ekoregiono estas mozaiko de sezone inundita kaj daŭra marĉarbaro kun miksaj fim-grundaj ĉiamverdaj kaj kvazaŭĉiamverdaj pluvarbareroj laŭlonge de altaĵetoj. Ĉiamverdaj humidaj arbaroj estas dominataj de Gilbertiodendron dewevrei ( fabacoj ). Areoj de sezone inunditaj arbaroj kaj multaj sufiĉe vastaj senarbejoj troviĝas laŭlonge de la ĉefaj riveroj en la nordaj, orientaj, kaj okcidentaj partoj. Sude la arbaroj estiĝas pli sekaj kaj ekzistas transiro al periferia kvazaŭĉiamverda pluvarbaro, kaj finfine mozaiko de malsupra-gvinea humida arbaro  kaj herbejoj. Kvazaŭdecidua arbaro kovras preskaŭ ĉiujn areojn inter la ĉefaj rivero-sistemoj, kaj estas karakterizita de  Staudtia stipitata, Polyalthia suavaeoleus, Scorodophloeus zenkeri, Anonidium mannii kaj Parinari glaberrimum.

Faŭno
La regiono estis nesufiĉe esplorita fare de zoologoj sed oni scias ke ĝi hejmas  antilopojn, arbarelefantojn, kaj plurajn primatojn, inkluzive de la malofta bonobo (Pan paniscus), Cercopithecus neglectus, Lophocebus spp. kaj la okcidenta gorilo. Ekzistas nur unu konata strikte endemia mamulo, la drias-simio (Cercopithecus dryas). Aliaj preskaŭ-endemiaj mamuloj inkludas or-ventran cerkokebon  (Cercocebus chrysogaster), okapion (Okapia johnstoni)  Okapio, nigraverdan alenopitikon  (Allenopithecus nigroviridis), okcidentan krosarĥon (Crossarchus ansorgei)  Crossarchus ansorgei. , Procolobus tholloni kaj Volf-cerkopitekon (Cercopithecus wolfi).

Ekzistas du birdospecioj kiuj estas preskaŭ-endemiaj en la ekoregiono,  konga pavo (Afropavo congensis) kaj flavkrura malimbo (Malimbus flavipes).

Minacoj kaj konservado
La arbaro restas plejparte sendifekta ĉar homa loĝantaro estas limigita al malgrandaj komunumoj kiuj ĉasas kaj fiŝas laŭlonge de  la multaj riveroj kiuj traiksas tiun malproksiman, marĉan regionon. Tamen multaj bestoj estas minacataj kaŭze de ŝtelĉasado, kaj iliaj movadoj estas restriktitaj de  la reto de akvovojoj. Dume Salonga Nacia Parko estas vasta protektita areo ene de la regiono, unu el la plej grandaj naciaj parkoj en la mondo, kaj la dua plej granda tropik-arbara nacia parko en la mondo.

Urbaj areoj kaj setlejoj
La ekoregiono estas malproksima kaj malabunde loĝata, ekzistas kelkaj riverbordaj komercejoj kaj vilaĝoj kiel ekzemple Ikela sed aliro al tiu areo estas malfacila (kun trunkoboato) kaj/aŭ multekosta (ekzistas flughavenaj kurejoj proksime de Salonga Nacia Parko).

Referencoj

Vidu ankaŭ
Ekologia klasifiko de la tersupraĵoj
Konservada stato de ekoregiono
Listo de ekoregionoj en Demokratia Respubliko Kongo




Eksteraj ligiloj

 Ekoregiono AT0104 : Centra-kongaj malaltaĵaj arbaroj (WWF)
 Centra-kongaj malaltaĵaj arbaroj (WWF-Wildworld)
 Centra-kongaj malaltaĵaj arbaroj (Wildworld) - Nacia Geografia Societo 
 Centra-kongaj malaltaĵaj arbaroj (The Encyclopedia of Earth)
 Centra-kongaj malaltaĵaj arbaroj (Globalspecies) 

  Tutmondaj 200; n-ro 5 Centra-kongaj humidaj arbaroj (WWF)   
 Studaĵo de Salonga Nacia Parko (USDA-Forstagentejo). 
 Salonga Nacia Parko (Zoological Society of Milwaukee).   
 Salongo Nacia Parko (The Encyclopedia of Earth).
 La ekoregionoj de Kongo-Kinŝaso (The Encyclopedia of Earth)

Kategorio:Afrotropisaj ekoregionoj
Kategorio:Tropikaj kaj subtropikaj humidaj foliarbaroj
Kategorio:Global 200
Kategorio:Geografio de la Demokratia Respubliko Kongo